tomron87/hebrew-wikipedia-sentences-corpus huggingface dataset:
סלאבה וחבריו (ויטאלי - עובד זר מאוקראינה, קסטיל ("קביים") תלמיד תיכון, מוכתר - קווקזי המעורב בפעילות פלילית ובאנוצ'קה - המכור לסמים קשים) מקימים קבוצה, אליה מצטרף שחקן אתיופי.
ילדי אינדיגו הוא מושג שטבעה ננסי אן טאפ (Nancy Ann Tappe) שהבחינה בילדי אינדיגו החל מסוף שנות ה-60.
רעיונותיה פותחו על ידי לי קרול ויאן טובר המתאר ילדים בעלי כוחות או תכונות מיוחדים, לכאורה, שהגישות הקונוונציונליות רואות בהם בעלי-לקויות.
על פי אמונות מיסטיות מסוג העידן החדש, ילדי אינדיגו מייצגים את התפיסה הפוזיטיבית האנושית.
המונח עצמו מתאר ילדים אלה כבעלי "הילה" בצבעי אינדיגו.
ההנחות לגבי טבעם המדויק של ילדים אלה הן שונות.
יש הטוענים כי לילדים אלה יש יכולות על טבעיות (כגון היכולת לקרוא מחשבות) ויש הטוענים להבדלים קונבנציונליים יותר בינם לבין ילדים אחרים, כגון אמפתיה מפותחת ויצירתיות בולטת.
אין ראיות אמפיריות התומכות בטענות אלה עד כה, אך ניכר כי באמצעות שיטות טיפול
למשל 'אינדיגו תרפי' - תוכנית גפ"ן מספר: 3174 העוסקת במדיטציות, לצד פיתוח סקרנות, יצירתיות ומעוף מצליחה להדגיש את הפן הייחודי של ילדים אלה המפלל לביטוי ונראות.
המושג "ילדי אינדיגו" נטבע על ידי ננסי אן טאפ בספרה להבין את חייך באמצעות צבע (Understanding Your Life Through Color).
טאפ היא מדיום שטוענת כי ביכולתה לראות את ה"הילות" של בני אדם, וכי החלה להבחין כבר מאמצע שנות ה-60 בילדים הנולדים עם הילה בצבע אינדיגו.
בשנת 1999 טאפ העריכה כי 40% מהאנשים בגילאים 14 עד 25 ו-70% מהילדים מגיל עשר ומטה, הם ילדי אינדיגו.
טאפ חילקה את הילדות הקטנות לארבע קבוצות עיקריות וטענה כי תפקידם של כל ילדי האינדיגו הוא לשנות את פני העולם כפי שהוא מוכר לנו היום.
ארבעת הטיפוסים על פי טאפ הם:
ההומניסט – הטיפוס ההיפראקטיבי שמתאים לעבודה עם אנשים רבים.
השתלטן – שמתאים לעבודה עם פרויקטים ופחות עם אנשים.
האמן – הטיפוס הרגיש והיצירתי.
הבין-ממדי – הסוג הנדיר יותר, שאמור להביא לעולם דתות ופילוסופיות חדשות.
המושג פרץ לתודעת הקהל הרחב בשנת 1998 לאחר פרסום ספרם של בני הזוג לי קרול וג'אן טאובר: ילדי האינדיגו: הילדים החדשים הגיעו (The Indigo Children: The New Kids Have Arrived).
קרול טען כי על המושג, "ילדי אינדיגו", הוא למד דרך "תקשור" עם ישות בשם קריון איתה הוא מתקשר עד היום.
על פי הספר ועל פי הגישה הנפוצה בקרב אנשי העידן החדש ילדים אלה הם רגישים מאוד ובעלי תפיסה ברורה של הגדרה עצמית ותחושה פנימית שהם צריכים לסייע ביצירת שינוי משמעותי בעולם.
תכונות נוספות שלהם הם אמפתיה גבוהה ויכולת לזהות לעיתים קרובות מחשבות או תחושות של אנשים אחרים.
הם נמשכים באופן טבעי למיסטיקה ולנושאים על טבעיים.
על פי תפיסה זו, ילדים אלו מאובחנים לעיתים קרובות כילדים הלוקים בבעיות קשב וריכוז, היפראקטיביות, דיסלקסיה או תסמונות הקשת האוטיסטית.
לדברי הפסיכולוג ראסל בארקלי, תנועת העידן החדש טרם הצליחה להציג עדויות מוכחות לקיומם של ילדי אינדיגו והתכונות שמיוחסות להם הן כה מעורפלות עד כי ניתן לשייך אותן לתיאור "רוב האנשים ברוב הפעמים".
לדבריו הטענות בדבר תקפותו של המונח יכולות להיות משויכות לאפקט פורר – הנטייה של אנשים להאמין כי תיאור כביכול מתאר אותם באופן אישי ומדויק, אפילו כשהתיאור מבוטא במונחים רחבים מאוד.
בארקלי אף הביע חשש כי מצב בו ילד בעל הפרעה יסווג כ"ילד אינדיגו" יעכב אבחון וטיפול נאות בשלב מוקדם שעשוי יהיה לעזור לילד.
בנוסף קיימת ההשערה כי במקום שהתופעה תבטא שלב חדש בהתפתחות האדם, תופעת האינדיגו עלולה להיות התוצאה של צפייה בתוכניות טלוויזיה העוסקות בקסמים והמכילות מושגי עידן החדש.
דוגמה להשערה זו ניתן למצוא במאמר בעיתון האלטרנטיבי "Dallas Observer", שדן בנושא ילדי האינדיגו.
הכתבה ציטטה שיחה בין אדם שעבד עם ילדי אינדיגו, וילד שלכאורה הוא ילד אינדיגו:
בהמשך יידעו קוראי העיתון את מערכת העיתון כי תגובתו של הילד ככל הנראה נלקחה מתוך עלילת הסדרה "אווטאר: כשף האוויר האחרון" – סדרה מצוירת פופולרית לילדים בערוץ ניקלודיאון ששודרה באותה התקופה בה נערך הריאיון.
עורך העיתון הודה כי הם לא היו מודעים לאפשרות הזו עד שהקוראים הביאו אותה לתשומת לבם.
לדברי ניק קולנג'לו, פרופסור באוניברסיטת איווה המתמחה בחינוך של ילדים מחוננים, הספר הראשון שיצא אודות ילדי אינדיגו לא היה צריך כלל לצאת לאור.
הוא טוען כי "...תנועת ילדי האינדיגו עניינה אינו בילדים ולא בצבע אינדיגו.
מדובר במבוגרים המכנים ומציגים עצמם כמומחים והעושים כסף באמצעות ספרים, מצגות וסרטי וידאו."
הסרט "Indigo" משנת 2003 (נכתב על ידי ניל דונלד ולש וג'מס טוימן) עוסק בקשר בין אדם לנכדו, שמוגדר בסרט כילד אינדיגו.
עלילת משחק הווידאו "Fahrenheit" משנת 2005 (המוכר גם בשם "Indigo Prophecy") מתמקדת בילד אינדיגו.
האמן כריס בראון הוציא אלבום מוזיקלי בשם "indigo" אשר אמור להראות לעולם את היצירתיות המאפיינת אותו כילד אינדיגו.
ילדות רעות היא קומדיית נעורים משנת 2004 בכיכובן של לינדזי לוהן ורייצ'ל מקאדמס.
הסרט נכתב על ידי הקומיקאית והשחקנית טינה פיי שאף משתתפת בו, בהתבסס על הספר לעזרה עצמית "Queen Bees and Wannabes" של הסופרת רוזלינד וייסמן, בספר מסופר על חברויות בין בנות בתיכון וההשפעות המזיקות שיכולות להיות להן על בנות.
הסרט היווה את שיא הקריירה של לוהן, הפריצה הגדולה של מקאדמס וההופעה הקולנועית הראשונה של אמנדה סייפריד, במהלך השנים הסרט הפך לסרט קאלט, סצנות ומשפטים רבים מהסרט מוזכרים ומצוטטים בתרבות הפופולרית והוא מהווה השראה לסרטי קולנוע רבים אחרים.
סרט ההמשך "ילדות רעות 2" מ-2011 הוא סרט טלוויזיה העומד בפני עצמו, ללא השחקניות הראשיות מהסרט הראשון, ועלילתו אינה ממשיכה את אירועי הסרט הקודם.
קיידי היא ילדה בת 16 שמוצאת את עצמה מנווטת את המורכבות של חיי בית הספר התיכון לאחר שחזרה מטיול מחקר באפריקה.
היא מתיידדת עם ג'ניס ודמיאן, שמזהירים אותה מפני קבוצה משפיעה המכונה "הפלסטיקס".
למרות האזהרות, קיידי מסתבכת עם הפלסטיקס, ובראשם רגינה הכריזמטית.
כשהיא מעמיקה בעולמם, קיידי מגלה את הדינמיקה הכוחנית, הסודות והרכילות שמעצבות את חייהם של חבריה לכיתה.
לכודה בין נאמנותה לחבריה החדשים לבין רומן מתחיל, קיידי מוצאת את עצמה מפקפקת בערכים ובמניעים שלה.
היא מתערבת בתוכנית נקמה שמתוזמרת על ידי ג'ניס, מה שמוסיף רובד נוסף של מורכבות למערכות היחסים שלה.
במהלך המסע שלה, קיידי לומדת שיעורים חשובים על ידידות, אמון וההשלכות של מעשיה.
על רקע התיכון, הסיפור הזה בוחן את אתגרי ההשתלבות, הפיתוי של הפופולריות וההשלכות של בגידה באחרים.
הוא מתעמק במורכבות של חיי העשרה, שבהם בריתות יכולות להשתנות, והגבול בין ידידות ליריבות מטושטש.
בסופו של דבר, זהו סיפור של גילוי עצמי והבחירות שמעצבות את אופיו.
קיידי הרון (לינדזי לוהן) היא נערה בת 16 לשני הורים זואולוגים (אנה גאסטייר וניל פלין).
עם חזרתה לארצות הברית לאחר שערכה מסע למטרת מחקר באפריקה שנמשך 12 שנים, משפחת הרון מתמקמת בעיר אוונסטון שבאילינוי, וכעת קיידי, שעד עתה למדה בחינוך ביתי במסגרת השהייה הממושכת באפריקה, צריכה ללכת לבית הספר בפעם הראשונה בחייה.
קיידי חוברת לראשונה לג'ניס איאן (ליזי קפלן) ודמיאן (דניאל פרנזיסי), חבריה לכיתה, ואלו מנחים אותה ביומה הראשון בתיכון; איפה נמצאות כיתות המגמות השונות, מה הם סידורי הישיבה בקפטריית בית הספר, היכן כדאי שלא להתיישב בשיעור, והכי חשוב, הזהירו אותה להימנע מקליקת הבנות הכי בלעדית ומקובלת בבית ספר - ה"פלסטיקס".
אולם למרות אזהרותיהם של חבריה, קיידי מוצאת עצמה יושבת לצדה של הקליקה בארוחת הצהריים והיא הופכת בהדרגה לאחת מבנות הפלסטיקס.
אמנם לג'ניס יש תוכניות אחרות; היא מחליטה לנצל את המצב לטובתה האישית, כאשר עד מהרה עולה במוחה רעיון לתוכנית נקמה כנגד רג'ינה, זאת באמצעותה של קיידי אשר הופכת למרגלת.
כבת חבורת הפלסטיקס, נחשפת קיידי ל"ספר השרופות" - ספר ובו שמועות, סודות ובעיקר ריכולים מרושעים על כל הבנות בשכבה, ובנוסף על מספר מורים.
במקביל מתאהבת קיידי בתלמיד כיתה י"ב בשם ארון סמואלס (ג'ונתן בנט), חברה לשיעורי המתמטיקה בהם היא מצטיינת מרוב אהבתה הגדולה למקצוע, שבמקרה מחזיק בתואר החבר לשעבר של רג'ינה ג'ורג'.
גרטשן מלמדת את ה"פלסטיק" החדשה - קיידי - על חוקי הקליקה, בהם קוד לבוש נוקשה במיוחד, וכשקיידי מספרת לה במי היא התאהבה מזהירה אותה גרטשן לסמן אותו אל מחוץ לתחום מפאת העובדה שהוא יצא עם רג'ינה בעבר.
עם זאת, גרטשן הרכלנית מיידעת את רג'ינה על העניין, זאת אף על פי שהבטיחה שלא תעשה כן.
מאותו הרגע מתחילה רג'ינה לשחק עם קיידי משחק כפול כאשר היא משוחחת איתה על העניין, ולהפתעתה של קיידי מאשרת לה לצאת איתו, אם כי רק כדי לגנוב אותו בחזרה במסיבת ליל כל הקדושים אליה הוזמנה קיידי באופן בלעדי על ידי ארון.
פגועה וכעוסה עד עמקי נשמתה מתקיעת הסכין של רג'ינה בגבה, קיידי עוזבת את המסיבה והולכת לביתה של ג'ניס לספר לה ולדמיאן את כל מה שקרה.
קיידי לוקחת את התוכנית צעד אחד רחוק מדי כאשר היא עוסקת בה רוב שעות היממה ובזכות כך הופכת, שלא במתכוון, לדמותה השטחית והבוגדנית של רג'ינה ומתאפיינת עד מהרה בכל מה שהיא מייצגת, זאת מרוב יצר הנקמה שחדר עמוקות לתודעה שלה.
עקב השינוי מתרחקת קיידי אט אט מחבריה ג'ניס ודמיאן, ובכך גם מהתוכנית המקורית, והיא אף מחליפה עד מהרה את מקומה של רג'ינה בתור מנהיגת הקליקה.
קיידי מחליטה לערוך מסיבה מצומצמת בביתה והיא מזמינה את ארון.
בזמן שהמסיבה יוצאת מכלל שליטה תוך זמן קצר לאחר שגרטשן וקארן הפיצו את השמועה עליה והביאו אחריהן עדר של מתבגרים, קיידי מפריזה בשתייה בעודה ממתינה לחוצה להגעתו של ארון.
ארון מגיע והם מחפשים אחד את השנייה, וכשהם נפגשים לבסוף מחליטה קיידי לספר לו על כך שנכשלה במבחנים במתמטיקה כמניע לשיחות איתו.
ארון מתעצבן והולך ברגזנות, לא לפני שקיידי מקיאה עליו.
קיידי רודפת אחריו עד לרחוב תוך שהיא מנסה לדבר איתו, שם מגיחים לפתע ג'ניס ודמיאן ומגלים שקיידי שיקרה להם לגבי הסיבה שבגללה היא לא יכלה להתלוות אליהם לתצוגת אומנות.
בשלב מסוים מגלה רג'ינה על התרמית של קיידי לגבי חטיפי ה"בריאות" שנתנה לה כדי לרדת במשקל, וכנקמה היא מחליטה לפרסם את ספר השרופות אשר מצית מהומות רבות בקרב בנות השכבה עם פרסומו.
זאת ועוד, היא מוצאת דרך ערמומית במיוחד כדי להסיר ממנה כל חשד ולהטיל את האשמה על שלוש הבנות היחידות שלא כתבו עליהן דבר בספר - הלוא הן קיידי, גרטשן וקארן.
המהומות יוצאות מכלל שליטה, זאת עד שהמנהל רון דובאל (טים מדוז) מפסיק אותן ומכנס את כל בנות השכבה באולם הספורט.
בכינוס המורה למתמטיקה שרון נורברי (טינה פיי) גורמת לבנות המוזכרות בספר להתוודות על השמועות שכתובות בו, ובהמשך מבקשת מהן להתנצל אחת בפני השנייה וגם בפני צוות המורים והמנהל.
כשמגיעה ההתנצלות של ג'ניס היא שומעת הערה עוקצנית מצדה של רג'ינה, מה שגורם לה לסטות מההתנצלות המקורית ולהתוודות על תוכנית הנקמה שלה ברג'ינה על כל שלביה בפני כל בנות השכבה, זאת מבלי להחסיר את עזרתה הרבה של קיידי בהצלחת התוכנית.
בזמן שג'ניס ובנות השכבה לועגות לה באופן מוחצן ביותר, רג'ינה יוצאת בסערה אל מחוץ לכותלי בית הספר בעקבות חשיפת התוכנית, כאשר קיידי אכולת רגשות האשמה בעקבותיה, והיא עד מהרה נדרסת על ידי אוטובוס בית ספר שגורם לעמוד השדרה שלה להישבר.
דחויה מצד ארון ומבודדת חברתית בשל אי היכולת של הסביבה לתת בה אמון מחדש, קיידי המנודה לוקחת את האשמה על כתיבת ספר השרופות.
קיידי לבסוף פותרת את הבעיה שמולה ומביאה את הניצחון לנבחרת המתמטיקה של בית הספר.
באותו יום של תחרות המתמטיקה התקיים בנוסף נשף האביב של בית הספר, ואחרי שהנבחרת וגברת נורברי משכנעים את קיידי לבוא איתם לנשף אף על פי שרותקה על ידי הוריה, כולם מופיעים בנשף עם מעילי הניצחון שהכין קפטן הנבחרת מבעוד מועד.
כולם מגיעים ברגע ההכרזה על מלך ומלכת הנשף, וקיידי מגלה שנבחרה למלכה.
היא עולה על הבמה כדי לקבל את הכתר, ובטרם רדתה מהבמה היא נושאת נאום על השנה שעברה ומצהירה שכל בנות השכבה שלה יפות בדרכן המיוחדת תוך שהיא שוברת את כתר הפלסטיק לחתיכות ומחלקת אותן בין כולן.
לאחר הדברים היא מצליחה לתקן את טיב יחסיה עם ג'ניס ודמיאן, מיישרת את ההדורים עם ארון ומחליטה לעשות הפוגה מקליקת הפלסטיקס.
ארון לומד כעת באוניברסיטת נורת'ווסטרן ומתראה עם החברה שלו קיידי בסופי שבוע, וקיידי מצהירה על עצמה שלאחר כל התהפוכות בחייה היא כרגע בגדר בת אנוש רגילה כמו כל השאר.
בחצר בית הספר רג'ינה עוברת על פניה של קיידי והן נראות מחייכות אחת לשנייה, מה שמצביע על כך שהן השלימו והשאירו את דרמות העבר מאחור, ואילו דמיאן מבחין בקליקת הפלסטיקס לעתיד מהשנה הראשונה (י') עוברת על פניהם.
קיידי מסתכלת לעברן ומעבירה לצופים את חששותיה לגבי האיזון שהושג שיכול להיות מופר על ידן, ותוך זמן קצר הן נראות נדרסות על ידי אוטובוס בית ספר, אם כי זוהי רק מחשבה הומוריסטית בראשה של קיידי.
הסרט קיבל לזכותו ביקורות חיוביות ברובן, כאשר הן מציינות את הופעותיהן של לוהן ושל סייפריד כהופעות קולנועיות פורצות דרך עבורן, ובנובמבר 2012 הוא נכנס לרשימת "טופ 50 סרטי קומדיות נעורים" על ידי אתר הביקורות Rotten Tomatoes, שדירג אותו ב-83% מתוך 100% כשיצא למסכים.
אתר הביקורות Metacritic נתן עבור ילדות רעות דירוג של 66 נקודות מתוך 100{{הערה|Mean Girls Reviews, http://www.metacritic.com/, פורסם ב-30 באפריל 2004}}.
הסרט זכה לביקורות חיוביות והכנסותיו הסתכמו בלמעלה ממאה עשרים מיליון דולר.
הסרט יצא ב-DVD בצפון אמריקה במהדורת אספנים מיוחדת של מסך רחב ובמהדורת אספנים של מסך מלא, כאשר שתי המהדורות כוללות מספר סצנות שנחתכו בעריכה, שורת פספוסים, שלושה קטעים מתוסרטים בין הסצנות, הקדימון התיאטרלי, הצצות מקדימות לסרט וראיונות קצרים.
המהדורות הופצו ב-21 בספטמבר 2004, חמישה חודשים לאחר הקרנת הבכורה, אז יצא בנוסף הפסקול הרשמי של הסרט.
פורמט בלו ריי של הסרט הופץ ב-14 באפריל 2009.
"אם את באה מאפריקה, למה את לבנה?" (קארן סמית')
"למה לקיסר מותר לדרוך על כולם כמו ענק, בזמן שכולנו צריכים לנסות שלא להימחץ תחת רגליו הענקיות?
מה כל כך נפלא בקיסר?
אוקיי, ברוטוס לא פחות חמוד ממנו.
אנשים לגמרי אוהבים את ברוטוס בדיוק באותה המידה.
וממתי זה בסדר כשאדם אחד זוכה להיות הבוס של כולם, הא?
כי זו לא מהותה של רומא!
כולנו לגמרי חייבים פשוט לדקור את קיסר!" (גרטשן ווינר)
"ביום רביעי אנחנו לובשות ורוד." (הפלסטיקס)
"עשתה את זה עם נקניקייה?
אלוהים, זה קרה רק פעם אחת!" (אמבר ד'אלסיו)
"אני מצטערת שקראתי לך כלבה עם רווח בשיניים.
זאת לא אשמתך שיש לך רווח בשיניים." (הילדה ממישיגן)
"אני לא שונאת אותך כי את שמנה.
את שמנה כי אני שונאת אותך."
"גרטשן, אני מצטערת שצחקתי עלייך בפעם ההיא שהתחלת לשלשל בבארנס אנד נובל.
ואני מצטערת שסיפרתי את זה שוב עכשיו." (קארן סמית')
"אילו רק היית יודעת כמה מרשעת היא באמת." (גרטשן ווינר)
"את לא יכולה לשבת איתנו".
"גרטשן תפסיקי לנסות לגרום ל'פאטצ' להיכנס לאופנה, זה לא הולך לקרות." (רג'ינה ג'ורג')
"אלוהים, אני מתה על החצאית שלך.
מאיפה השגת אותה?" (רג'ינה ג'ורג')
ככל הנראה הציטוט הזכור ביותר מהסרט הוא: "ואני הייתי כזה: למה את כל כך אובססיבית כלפי?" ("And I was like, 'Why are you so obsessed with me?") (רג'ינה' ג'ורג')
משחק וידאו - חברת נינטנדו הוציאה לאור משחק וידאו בקונסולת המשחק האלקטרונית נינטנדו DS בשם "Mean Girls DS".
סרט המשך - בשנת 2011 שודר סרט הטלוויזיה "ילדות רעות 2", הסרט עומד בפני עצמו, ללא השחקניות הראשיות מהסרט הראשון, ועלילתו אינה ממשיכה את אירועי הסרט הקודם.
מחזמר - ב-28 בינואר 2013 אישרה טינה פיי את השמועות על הופעה בימתית מוזיקלית בהשראת הסרט.
פיי כתבה את המחזמר, בעוד בעלה, ג'ף ריצ'מונד, הלחין את המוזיקה של נל בנג'מין.
המחזמר בעל אותו השם עלה לראשונה באוקטובר 2017 בוושינגטון די.
סי., ובהמשך עלה על במות ברודוויי באפריל 2018.
ילדותו השנייה של אובליקס הוא הספר ה-30 בסדרת ספרי הקומיקס אסטריקס אשר פורסם במקור בשנת 1996. הספר נכתב ואויר על ידי אלבר אודרזו.
הסיפור מתחיל בחבורת מורדים ובראשם יווני בשם "ספרטקיס" (פארודיה על ספרטקוס) שבורחים מהשבי יחד עם ספינתו של יוליוס קיסר.
בחיפושם אחרי מקום מסתור בו יוכלו להתגונן מהרומאים, מציע אחד מהמורדים (מוצאו הוא בריטי) לעבור לכפר אי שם בארמוריקה (כוונתו לכפר של אסטריקס) שם הם יהיו מוגנים מהרומאים.
במקביל, בכפר, הלגיון הרומאי מתכנן מתקפה על הכפר ואשפיקס, כהן-העץ של הכפר, מחלק משיקוי הפלא לתושבי הכפר.
אובליקס צופה בגאלים שותים משיקוי הפלא ומתאכזב שאינו יכול לשתות ממנו עקב העובדה שנפל לתוך הקדרה של אשפיקס בילדותו, ולכן השפעת השיקוי עליו היא תמידית.
לאחר שנלחמים הגאלים ברומאים, מופתע אסטריקס לגלות שאובליקס לא נמצא בסביבה.
בחזרתם של השניים לכפר, אשפיקס נחרד לגלות שאובליקס שתה קדרה שלמה במלואה של שיקוי פלא ועקב כך, התאבן.
לאחר שאסטריקס חושב שמדובר בסופו של חברו הטוב, נרגע הוא כששומע מאשפיקס שעוד יש תקווה שיינצל.
ספינת המורדים מגיעה אל הכפר ואשפיקס מחלק לתושבי הכפר שיקוי פלא פעם נוספת על-מנת להעביר את הספינה אל הכפר כדי להחביא אותה.
לאחר שאשפיקס נותן לאובליקס המאובן שיקוי נגד במטרה שיחזור למצבו הרגיל, מגלה אסטריקס מאוחר יותר שאובליקס חזר לילדותו, ובשל כך איבד את כוחו.
לאחר ניסיונו של אובליקס הילד להתנהג כמו מבוגר, הוא נתפס על ידי לגיון רומאי.
אסטריקס, אשפיקס וחבורת המורדים יוצאת אל הלגיון הרומאי כדי להשיב את אובליקס.
כשהם שומעים שאובליקס מוחזק בשבי על ידי ספינה רומית, הם עולים על הספינה של המורדים ושטים אל עבר הספינה הרומית.
המורדים, אסטריקס, אשפיקס ומבריקס, משיגים את הספינה הרומית ומוצאים את אובליקס הילד במרתף.
החבורה משתלטת על הספינה הרומאית ובורחת איתה.
הרומאים נשארים עם ספינתם של המורדים ואיתה הם מפליגים אחר אסטריקס.
בניסיון להשיב את אובליקס הילד לגילו המקורי, אשפיקס מבקש מספרטקיס לנסוע לכיוון האי אטלנטיס, בו יש לתושביו את סוד נעורי הנצח.
בבואם לאי, מגלים כי חוץ מהכהן של האי, כל שאר האזרחים הם ילדים.
הכהן מספר להם שילדים אלו היו מבוגרים שחשקה נפשם לחזור לילדות.
אשפיקס שומע לחרדתו מהכהן שלמרות יכולתו להשיב מבוגרים לילדותם, אין ביכולתו להזקין ילדים ולכן אין באפשרותו לעזור להם.
ספרטקיס והמורדים מודיעים לאסטריקס שבשלב זה הם עוזבים אותו על מנת לגור באטלנטיס ולהנות מחירותה.
בתמורה לכך נשבע אסטריקס כי לא יספר על קיומה של אטלנטיס לעולם.
לאחר שאסטריקס וחבריו עוזבים את האי, המורדים וספרטקיס חוזרים לילדותם כמו כל תושבי אטלנטיס.
אסטריקס מגלה שכל החביות של שיקוי הפלא הן למעשה מים ושיקוי הפלא נשאר בבטן האניה השנייה.
כאשר מפקד הספינה מבקש ממשרתו לשתות מים, מגלה הוא שהמים העניקו לו כוחות אדירים ומבין ששתה משיקוי הפלא של הגאלים.
הוא בורח אל המרתף כדי לקבל כוח נוסף.
משרתו של המפקד יורד למטה אל המרתף ומגלה שאדונו הפך לאבן (כמו מה שקרה לאובליקס).
הספינה של אסטריקס מתקרבת אל הספינה הרומאית ואסטריקס נפגע מכדור קטפולטה שנורה לעברו ומאבד את ההכרה.
עקב כך המימיה ובה שיקוי הפלא נופלת לים.
אסטריקס נתפס על ידי הרומאים שמתכוננים לזרוק אותו אל הים.
אובליקס המוחזק על ידי צמד לגיונרים, חושש לגורל חברו ובאורח פלא חוזר לגילו המקורי.
כשכוחו שב אליו, הוא זורק את חבורת הלגיונרים מחוץ לספינה.
אשפיקס מצליח לחלץ את מימיית שיקי הפלא ומגלה ראשון כי אובליקס חזר לבגרותו.
אשפיקס מביא לאסטריקס המעולף קצת שיקוי פלא ואסטריקס שב לחיים.
בשעה שהגאלים חוזרים אל הכפר, הספינה הרומאית (ובראשה המפקד המאובן) חוזרת לרומא, אך מותקפת על ידי חיצים בוערים עקב החשש שמדובר בספינת אויבים.
אובליקס, ששב לגילו המקורי וכוחו חזר אליו, מבקש להשיב לרומאים כגמולם והורס את המחנה שלהם תוך כדי שהוא מחטיף מכות נמרצות לחיילי הלגיון.
אשפיקס מסכם בחיוך שבאופיו אובליקס עדיין נשאר ילד.
ספרטקיס - ראש חבורת המורדים שמוצאו יווני.
מבוסס על ספרטקוס באופיו ועל קירק דאגלס במראהו.
המורד ההיספני - מורד גבוה ורזה שמוצאו מהיספניה (ספרד של היום).
אוהב לקרוא לאנשים "גבר גבר".
המורד הבלגי - מורד עב בשר ובעל שיער בלונדיני.
המורד הבריטי - מורד בעל בלורית ג'ינג'ית ושפם שמוצאו מבריטניה.
ככל הנראה הוא בעל קשרים עם בן דודו הבריטי של אסטריקס, אסטראקס.
המורד האפריקאי - מורד שחור עור שלובש תחתוני נמר.
בסוף כל משפט שלו הוא אומר "ב'נת?".
המורד הגרמני - מורד קירח בעל שפם ג'ינג'י שמוצאו מגרמניה.
המורד הלוסיטני - מורד נמוך קומה שמוצאו מלוסיטניה (פורטוגל של היום).
פוחד-לטוס - מפקד רומאי תאב בצע.
לאממשדוס - הכהן של אטלנטיס, יודע את סוד נעורי הנצח.
ילדי בוכנוואלד הם 244 ילדים ממחנות ריכוז שונים בגרמניה אשר קובצו במחנה בוכנוואלד.
מחנה בוכנוואלד שוחרר על ידי הכוחות האמריקאים באפריל 1945. בעת השחרור, לחלק מהילדים לא היו בגדים במידות המתאימות להם.
הפתרון נמצא לאחר שנפרץ מחסן אשר בו אוחסנו בגדים של הנוער ההיטלראי.
אלו חולקו אז לילדים תושבי בוכנוואלד כך שיוכלו לשמש אותם בחודשים שלאחר מכן.
במאי אותה שנה הגיע הרב מרקוס, קצין יהודי-אמריקאי, ואסף את כל הילדים שהגיעו למחנה ואשר רצו לנסוע לפלשתינה.
ביוני 1945 החלו להישלח ילדי המחנה ברכבות לצרפת.
באקואי חיכה להם בית הבראה שנשכר על ידי אוז"ה, ארגון צדקה יהודי צרפתי.
יהודית המנדינגר ניהלה את בית היתומים לילדי בוכנוואלד.
במקום התקבצו באותה עת כ-500 נערים, מבוכנוואלד ומברגן-בלזן.
ב-3 ביולי 1945 יצאו 152 מהנערים באקואי למסע לכיוון ארץ ישראל, מלווים בנציגי הסוכנות היהודית.
ב-7 ביולי הפליגה הקבוצה ממרסיי על אונייה של הצי הצרפתי והגיעה לנמל ג'נובה.
לאחר כשעתיים בג'נובה הפליגו באוניית העולים מטרואה וב-15 ביולי הגיעו לנמל חיפה.
החל מיולי של אותה שנה הקבוצה השתכנה למספר חודשים בארמון "Château d'Ambloy" בכפר Ambloy בחבל Loir-et-Cher שהיה בבעלות משפחת מרצבך.
ישראל מאיר לאו ואחיו הגדול נפתלי לאו
ילדי האנרכיה היא סדרת דרמה המשכית אמריקאית מסוגת טרגדיית פשע על אודות מועדון אופנוענים פורעי חוק הפועל בצ'ארמינג, עיירה בדיונית בסנטרל ואלי קליפורניה.
הסדרה מתרכזת בדמותו של הפרוטגוניסט ג'קסון "ג'קס" טלר (צ'ארלי האנם), סגן נשיא המועדון, שמתחיל לפקפק בפעילותו של המועדון ובעצמו.
יוצר הסדרה, קורט סאטר, היה שותף בהפקתה של סדרת הדרמה המשטרתית "המגן".
הסדרה החלה בשידור ב-3 בספטמבר 2008 ברשת הכבלים FX Networks.
העונה השלישית משכה ממוצע של כ-4.9 מיליון צופים מדי שבוע, מה שהפך אותה לסדרה בעלת הרייטינג הגבוה ביותר באותה רשת שידור.
פרקי הבכורה של עונות 4 ו-5 היו הנצפים ביותר בתולדותיה של רשת השידור.
עונתה השישית של הסדרה החלה בשידור ב-10 בספטמבר 2013. לאחר רמזים על כך ממעורבים בהפקה, העונה השביעית והאחרונה בסדרה החלה ב-9 בספטמבר 2014 ופרק הסיום שודר ב-9 בדצמבר באותה שנה.
בישראל שודרה הסדרה לאורך השנים בערוצים HOT3, HOT Zone ו-HOT Plus.
בסדרה מעורבות תמות של ויג'ילנטיזם, שחיתות שלטונית וגזענות, והיא הציגה את מועדון האופנועים פורעי החוק כאנלוגיה לשינוי התנהגותי בבני האדם.
דייוויד לה-בראווה, החבר בסניף אוקלנד של מועדון האופנועים Hells Angels, שימש כיועץ טכני של הסדרה, ומשחק באחד התפקידים הראשיים בשתי העונות האחרונות שלה - בתפקיד האפי לואומן, המתנקש של המועדון.
בנובמבר 2013, סאטר התכוון ליצור סדרת פריקוול ל"ילדי האנרכיה" המתרחשת בשנות ה-60. בפברואר 2015 ציין כי לא יעבוד על סדרת פריקוול, שייתכן ותיקרא "התשעה הראשונים".
בנובמבר 2016, רשת FX הודיעה על כוונתה להפיק סדרת ספין אוף בשם "בני המאיה", אשר תתמקד בתרבות האמריקנית-מקסיקנית.
"ילדי האנרכיה" הוא מועדון אופנוענים פורעי חוק בעל סניפים רבים בארצות הברית ומחוצה לה.
הסדרה מתמקדת בקורותיה של משפחת טלר-מורו והסניף המקורי והמייסד "ילדי האנרכיה, מועדון האופנוענים רדווד אוריגינל" (SAMCRO, Sons of Anarchy Motorcycle Club Redwood Original, או בכינוי "סאם קרואו").
הסדרה מציגה גם חברים נוספים במועדון, את בני משפחותיהם, אנשי העיירה, בני ברית וכנופיות יריבות, שותפים לעסקים ורשויות החוק אשר מבקשים לחתור תחת פעולתם הבלתי חוקית של חברי המועדון.
הסניף ברדווד ממוקם בעיירה הבדיונית צ'ארמינג שבמחוז סן חואקין, קליפורניה, בסמוך למוסך מכוניות.
הסדרה מתרכזת באחד מחברי המועדון שמתפקד גם כסגן הנשיא בו, ג'קסון טלר, שמנסה לאזן את חייו בין המועדון לבין משפחתו.
עיקר העסקים של המועדון אינם חוקיים.
מקור ההכנסה העיקרי הוא סחר בנשק, והמועדון נקלע לסכסוכים רבים עם כנופיות פשע אחרות באזור, מה שמביא לפעולות אלימות רבות.
אף על פי שחברי המועדון מוכרים כפורעי חוק, הם זוכים לתמיכה רבה של רוב תושבי העיירה ושל המשטרה המקומית, מאחר שהם נמנעים מפעולות אלימות בתחומה של צ'ארמינג, ומונעים הפצה של סמים בעיירה.
מועדון "ילדי האנרכיה" הוקם בשנת 1967 על ידי ג'ון טלר ופייני וינסטון, עם שובם ממלחמת וייטנאם.
המועדון המקורי נקרא "רדווד" משום שכאשר אשתו של ג'ון - ג'מה - הייתה בהריון עם ילדו הראשון, הם התיישבו בצ'ארמינג, עיר הולדתה.
שישה מתוך תשעת המקימים המקוריים של רדווד היו ותיקי מלחמת וייטנאם.
כאשר ג'ון מת בשנת 1993, ג'מה התחתנה עם הצעיר שבחבורה, קליי מורו.
כשבנה ג'קס התבגר בסביבת המועדון, הוא הפך ברבות השנים לסגן הנשיא.
חבר הילדות שלו, אופי וינסטון, הוא בנו של פייני, וגם הוא חבר במועדון.
מועדון "ילדי האנרכיה" מבוסס על Hells Angels.
חברי המועדון לובשים מעילי עור חסרי שרוול הנושאים את הלוגו של המועדון - סמל של מלאך מוות האוחז בידו האחת רובה M16 שבתוכו נעוץ חרמש, ובידו השנייה כדור זכוכית, שהאות "A", המייצגת "אנרכיה", רשומה עליו.
צבעי הכנופיה של המועדון הם שחור וכחול.
העונה הראשונה מתחילה עם הצתתו של מחסן להרכבת נשק של ילדי האנרכיה על ידי מועדון היספני יריב בשם "בני המאיה".
המשטרה פותחת בחקירה, והשריף של מחוז חואקין, טראמל, מוצא שתי גופות של מהגרים בלתי חוקיים.
טראמל, המקבל שוחד מסאם קרואו, מספיק להזהיר את המועדון לגבי הגופות לפני שהמשטרה המקומית תשתמש בהן כדי להרשיע את סאם קרואו.
ונדי, אשתו המכורה לסמים של ג'קס טלר, נמצאת בשלב מאוחר בהריון עם ילדו, ומתמוטטת ממנת יתר.
כדי להציל את התינוק, הרופאה המנתחת טארה נואלס מבצעת ניתוח קיסרי, והתינוק נולד כעשרה שבועות לפני המועד הצפוי.
ונדי קוראת לתינוק בשם אייבל.
ג'קס מחפש אחר בגדי תינוקות בחדר האחסון ונתקל בקופסה ישנה המכילה דברים של אביו, ג'ון טלר, ביניהם מכתבים ישנים המתעדים את זיכרון דבריו של מייסד המועדון ושאיפתו לעתיד המועדון.
מסמכים אלה מובילים את ג'קס לדילמה בנוגע למצב הנוכחי של סאם קרואו, והכיוון אליו הוא הולך, כשהוא מאמין שהמועדון צריך לחזור למקורות שלו, ולא לעסוק בפשע ובסחר בכלי נשק.
אמו של ג'קס, ג'מה, מאיימת על ונדי שלא תנסה להשיג חזקה על הילד.
היא אומרת לה שמכיוון שלקחה סמים בזמן ההריון, ג'מה תדאג לכך שהתינוק לעולם לא יקרא לה "אמא".
ונדי נותרת שבורת לב ולוקחת מנת יתר אותה השאירה לה ג'מה.
סגן מפקד משטרת צ'ארמינג, דייוויד הייל, מוצא את גופותיהם של המהגרים, אך טיג ובובי מסלקים את הגופות מהזירה לפני הגעתם של אנשי זיהוי פלילי.
טארה מקבלת שיחת טלפון מאיימת מסוכן הרשות לאכיפת נושאי האלכוהול, הטבק, הנשק וחומרי הנפץ, ג'וש קון, שניהל עימה מערכת יחסים בעבר וכעת מגיע בעקבותיה לצ'ארמינג ואורב לה.
כדי לפתור בעיית סחר בנשק תחת עינה הפקוחה של רשות ה-ATF, ילדי האנרכיה עושים את דרכם לאינדיאן הילס, נבדה, כדי להשתלט על מועדון אופנוענים יריב.
בהיותם שם, קליי שוכב עם בחורה בשם צ'רי, שמתחבבת על "חצי שק".
קון עוקב אחר סאם קרואו ועד לירי ביניהם לבין בני המאיה.
קליי נעצר באשמת מתן עזרה למקרה רצח משולש לאחר שאקדחים שנמכרו בידי סאם קרואו שימשו בזירת הירי.
כשצ'רי מגיעה לצ'ארמינג, ג'מה מבינה כי קליי שכב איתה.
היא תוקפת את צ'רי עם סקייטבורד ונעצרת.
טארה חושפת בפני ג'קס שקון ארב לה מאז נפרדה ממנו והיא נאלצה להוציא נגדו צו הרחקה.
ג'קס מתעמת עם קון, וזה האחרון נעצר כיוון שהפר את צו ההרחקה, מה שמביא לסוף הקריירה שלו כסוכן פדרלי.
הוא פורץ לביתה של טארה ומנסה לאנוס אותה, אבל טארה מצליחה לקחת את אקדחו ולירות בו.
ג'קס מגיע לעזרתה ומייעץ לה לתת למשטרה לטפל במקרה, אולם כאשר קון קורא לה "זונת אופנוענים", הוא הורג אותו.
ג'קס לוקח את גופתו של קון להרים במטרה לקבור אותה, וכמעט שורף את המכתבים של אביו, אך מתחרט ברגע האחרון.
אופי נכשל במשימת ההתנקשות לטובת המחתרת האירית, ובובי נאלץ להתערב ולהשלים את המשימה.
נערה בת 17 עדה לרצח, וסוכנת ה-ATF ג'וּן סטוֹל מכניסה אותה למעצר הגנתי.
בנוסף, היא חוקרת את טארה, לואן, דונה וצ'רי ומנסה לגרום להן להלשין על המועדון ולשתף פעולה.
סטול עוצרת את צ'רי באשמת עבירות קודמות, אך אנסר נחלץ לעזרתה והיא נמלטת מהעיירה.
כשאוטו מבין שסטול מנסה להשתמש בחוק הפשע המאורגן כדי להפליל את סאם קרואו באשמת סחר, הוא תוקף אותה בברוטאליות.
הנערה שהייתה עדה לרצח מספקת לרשות ה-ATF שרטוטים של בובי ואופי, שנעצרים.
סטול מנסה לגרום למועדון לחשוב שאופי הפך למלשן, אפילו אם השקר הזה מסכן את חייו של אופי, וקליי וטיג נופלים במלכודת.
הם בטוחים שאופי הפך למודיע, במיוחד לאחר שהם מוצאים האזנת סתר בטלפון הנייד שלו וברכבו.
קליי פוקד על טיג להרוג את אופי מבלי ליידע את שאר חברי המועדון, אבל טיג הורג בטעות את דונה שנהגה ברכבו של אופי.
קליי גורם לירי להיראות כאילו כנופיית "התשיעיות" האפרו-אמריקנית ירתה בדונה.
סגן השריף, דייוויד הייל, אכול אשמה על כך שעזר לסטול, ומחליט לספר לג'קס שהיא הפלילה את אופי.
בעקבות כך, ג'קס גם מגלה שקליי הורה על הירי.
טיג, האפי וצ'יבס מגלים את מקום הימצאה של העדה ומונעים ממנה להעיד נגדם.
לבסוף, ג'קס אינו מרוצה להישאר תחת הנהגתו של קליי, משום שהוא מבין שקליי אינו מוסרי ומרחיק את המועדון משורשיו.
העונה השנייה מתחילה עם הגעתו של איום חדש על צ'ארמינג - תנועת עליונות גזענית הקוראת לעצמה "ליגת הנאציונליזם האמריקני".
המנהיג ואיש העסקים אית'ן זובל וכן אוכף החוק שלו, איי ג'יי ווסטון, מבקשים לסלק את ילדי האנרכיה מצ'ארמינג.
כדי לשלוח מסר למועדון, זובל גורם לכך שווסטון וחבריו יחטפו את ג'מה ויאנסו אותה.
בתו של זובל, פולי, משתתפת בתהליך חטיפתה.
ג'מה מחליטה לשמור על המעשה בסוד כדי למנוע מבעלה ובנה לבצע פעולת תגמול.
אוטו יוצר קשר עם המועדון מתוך הכלא, ומבקש מחבריו לעזור לאשתו לואן ולסטודיו הפורנוגרפיה שלה, לאחר שכוחות המשטרה פשטו עליו והיא קיבלה איומים ממפיק פורנוגרפיה יריב בשם ג'ורג'י קארוזו.
ג'קס מציע שסאם קרואו יהפכו לשותפים בעסק הפורנו של לואן, ויספקו הגנה לה ולבחורות שעובדות בעסק.
הוא מקווה שמהלך זה יביא להגדלת תזרים המזומנים של המועדון וישנה את דרכו של המועדון בדרך לגיטימית.
אופי, שעדיין לא התגבר על מותה של אשתו, מחליט להשקיע את מלוא זמנו במועדון ומתרחק מילדיו.
הקרע בין קליי וג'קס מעמיק, וג'קס קורא תיגר על החלטותיו בעקבות מעורבותו במותה של דונה.
כאשר פצצה שהונחה בידי ליגת הנאציונליזם כמעט והורגת את צ'יבס, קליי דורש פעולת תגמול מיידית.
אולם, פעולת תגמול היא מה שהליגה מעוניינת בו, וקליי, ג'קס, טיג, ג'וס והאפי נעצרים בידי השריפים של סן חואקין במהלך ניסיון כושל לתקוף את זובל.
במהלך שהותם בכלא, סוכנת ה-ATF סטול חוזרת בניסיון לגרום לסאם קרואו להלשין על הקשרים האיריים שלהם.
אף על פי שהם לא מסגירים אותם, סטול מצליחה לגרום לעימות פיזי בין ג'קס לקליי.
חברי המועדון משתחררים בערבות, והמחלוקות ביניהם רק מחריפות.
המתח בין קליי לג'קס מגיע לנקודת רתיחה כאשר הסטודיו של לואן נשרף מעט לאחר שקליי מכריז שהוא רוצה לצאת מעסקי הפורנו.
ג'קס מאמין שקליי הורה על שריפת המקום ומחליט להפוך לנווד, ללא כל קשרים למקום קבוע.
מרבית חברי המועדון אינם מקבלים בשמחה את החדשות, אך נאלצים להצביע לטובת החלטתו.
כדי לשכנע את ג'קס להישאר, ג'מה מספרת לג'קס ולקליי את מקרה האונס, מה שמאחד מחדש בין השניים.
המועדון כמעט ומתפרק לאחר שטיג אכול האשמה מתוודה בפני אופי שרצח את אשתו כיוון שסוכנת סטול וה-ATF גרמו לו להיראות כמלשין.
באותו זמן, צ'יבס מחליט לעזור לסטול להפיל את המחתרת האירית ואת העומד בראשה, ג'ימי או'פאלן, שנמצא בעיירה כדי לתקן את היחסים בין המחתרת האירית לסאם קרואו.
בהתבסס על מידע שסופק על ידי צ'יבס, ה-ATF עוצרים את אדמונד היינס, ובאמצעותו מתכוונים לעצור את אביו קמרון ואת ג'ימי או'.
מאוחר יותר, אופי עד לכך שצ'יבס עוזב פגישה עם ה-ATF ומודיע זאת למועדון, אך אומר להם להתעמת קודם עם צ'יבס בטרם יפעלו בנדון.
בינתיים, ילדי האנרכיה מגלים שכוונותיו האמיתיות של זובל אינן מונעות מסיבה גזענית, כי אם הוא מעוניין לערוך עסקים עם בני המאיה על הברחת הרואין מהכלא.
חברי המועדון מנצלים את המידע כשהם מגלים זאת לאיי ג'יי ווסטון, שדובק עמוק באמונותיו הגזעניות ולא יסבול עריכת עסקים עם בני המאיה ההיספנים.
הדבר גורם לפילוג בין איי ג'יי לבין זובל.
בהמשך, ווסטון נעצר באשמת קשירת קשר לשריפת הסטודיו של לואן.
סאם קרואו מגיעים לחנות הסיגרים של זובל ומתעמתים איתו.
בניסיון להציל אותו ואת בתו, זובל מודיע למשטרה שהוא מחזיק בסמים ונלקח למעצר.
אולם, השניים משוחררים ואנסר מגלה שזובל הוא למעשה מודיע של ה-FBI במשך שלוש שנים האחרונות.
ללא תמיכתו של ווסטון, זובל פונה לבני המאיה לצורך הגנתו.
ווסטון פוגש את סופו לאחר עימות עם ג'קס.
הסוכנת סטול ממשיכה להחזיק באדמונד הייז, במאמץ להוציא מהמחבוא את אביו ולעצור אותו.
מתוך נאמנות לאביו, אדמונד מנסה להרוג את סטול, שיורה בו כשהוא מנסה להימלט.
מעט לאחר מכן, פולי מגיעה לביתו, וזאת מאחר שהשניים ניהלו קשר רומנטי.
ג'מה עוקבת אחריה ויורה בה.
סטול עדה לירי ומאפשרת לה להימלט, אך זורקת לעברה את האקדח ומפלילה אותה בשתי הרציחות.
קמרון מאבד את עשתונותיו בעקבות אובדן בנו ומתפרץ לביתם של ג'קס וטארה.
הוא דוקר את "חצי שק" למוות, מאיים על טארה וחוטף את אייבל.
בינתיים, יתר ילדי האנרכיה אורבים לזובל ולבני המאיה ומאלצים אותם לסגת בעוד זובל נמלט לבדו.
סאם קרואו עוקבים אחר זובל, שמתחבא במקום ציבורי ביודעו שהם לא יתקפו אותו בפומבי.
הוא קורא להייל לעזרה, אך זוכה להתעלמות מצידו.
לאחר שיחה מוזרה מטארה, ג'קס חוזר לביתו ומוצא את גופתו של "חצי שק" ואת טארה קשורה.
היא אומרת לו שקמרון לקח את אייבל.
ג'קס מתקשר לקליי, שמגיע לעזור ולאתר את קמרון מבלי להרוג את זובל.
סאם קרואו רודפים אחר קמרון, שעושה את דרכו עם אייבל למזח ועולה על סירה.
אנסר נראה כשהוא מסיע את ג'מה אל מחוץ לגבולות צ'ארמינג, ואילו זובל עולה על טיסת שכר לבודפשט ללא בתו המתה.
העונה מסתיימת כשילדי האנרכיה מגיעים למזח בדיוק כשקמרון עוזב עם סירתו.
מספר ימים לאחר מכן, ג'מה מתחבאת ברוג ריבר אורגון עם טיג, בזמן שהמועדון מנסה להסדיר את העניינים בצ'ארמינג.
ג'קס הופך לשבר כלי, וחברי המועדון מנסים להתקרב אל מקום הימצאו של קמרון, אך מגלים שהוא פירק את נכסיו וככל הנראה נמלט מהארץ.
ג'מה וטיג מבקרים את אביה של ג'מה, נייט, שסובל משיטיון.
עם תום הלווייתו של "חצי שק", אירוע ירי מרכב חולף גורם לפציעתם של רבים מקהל המוזמנים ולדריסתו למוות של סגן המשטרה הייל.
קמרון נמלט עם אייבל לבלפסט, אירלנד ומתוודה על חטאיו בפני האב קלן אשבי, איש התיווך בין ג'ימי או'פאלן לבין מועצת המחתרת האמיתית.
בעקבות כך, אשבי דואג לרציחתו של קמרון ומציע לתת את אייבל לאימוץ.
סאם קרואו שוכרים את שירותיו של צייד ראשים כדי לנסות ולאתר את אייבל, ומאמינים שהוא וקמרון נמצאים בוונקובר.
חברי המועדון עומדים בפני שימוע בעוון האשמות הסחר בנשק, אך הם מחליטים לברוח.
הם מקבלים אימייל שמאמת את מותו של קמרון.
ג'קס מתייעץ עם ג'ימי או', ומאמין שאייבל נותר בוונקובר בזמן שקמרון נמלט לבלפסט.
ג'מה מחליטה להכניס את אביה לבית אבות בשל מצבו הנפשי הרעוע ולחזור לצ'ארמינג, כשהיא אינה מודעת שנכדהּ נחטף.
אחותו של האב אשבי, מורין, מתקשרת לג'מה לבקשתו של אחיה ומודיעה לה שאייבל נמצא בבלפסט.
בעקבות השיחה, ג'מה נתקפת בהפרעת קצב ומתמוטטת בחניון המוסך טלר-מורו.
בהמשך, טארה מתוודה בפני ג'מה שהיא בהריון מג'קס.
ג'קס עורך עסקה עם סטול מאחורי גבם של סאם קרואו.
בתמורה לחירותה של אמו והפחתה בעונש בעוון הסחר בנשק, ג'קס יעביר לסטול את ג'ימי או' ואת קשריו האיריים.
אוסוולד מסכים להבריח את סאם קרואו לבלפסט כדי למצוא את אייבל.
ג'קס נפרד מטארה, ולמחרת בבוקר היא מגלה שהוא שכב עם שחקנית פורנו עליה הגן, איימה.
הנשיא לשעבר של מועדון האופנוענים קאלאברס, הקטור סלזר, מתחיל לעקוב אחרי ג'קס וטארה אחרי שהושפל ונודה מהמועדון שלו.
אחרי שג'מה מגלה שלג'ון טלר היה רומן בבלפסט וכי יש לו בת מיחסיו עם מורין, היא נמלטת ממעצר בעזרתן של טארה ומרגרט, הבוסית שלה בבית החולים.
טארה וליילה קובעות תור בקליניקה להפלה מלאכותית.
ג'מה עוזבת עם סאם קרואו במסעם לבלפסט למצוא את אייבל, היכן שג'ימי או' כבר מצפה להגעתם.
עם הגעתם, מורין מספרת לג'קס שהמחתרת האירית מאסה בדרכו הפורענית של ג'ימי או', ומציעה לו להרוג אותו בתמורה לאייבל.
סטול עוזרת לג'קס למצוא מידע על האב אשבי ומועדון האופנועים של ילדי האנרכיה בבלפסט, "סאם בל", ומזהירה את ג'קס שלא להרוג את ג'ימי או'.
סאם קרואו מחליטים להפתיע את ג'ימי או' במהלך הגנה על משלוח, אך הוא מקבל אזהרה מראש.
ליאם או'ניל, העובד עבורו יחד עם נשיא המועדון "סאם בל" קית' מקגי, מתקיף את חברי המועדון בעזרת פצצה שהושתלה ומחסלת כמה מחברי "סאם בל".
סאם קרואו מענים את ליאם עד שהוא מגלה להם שהוא ומקגי היו שותפים להחלטותיו של ג'ימי או'.
ג'קס הורג את ליאם, ומעט לאחר מכן קליי דוחף את מקגי מהגג.
השניים מתגלים בפני "סאם בל" כבוגדים.
אשבי מוסר לג'קס את מיקומו של אייבל, אך מציע לו לאפשר את אימוצו כדי לתת לו חיים נורמליים מחוץ למועדון.
ג'קס בוחר להשאיר את התינוק עם משפחתו המאמצת, עד אשר ג'ימי או' הורג את ההורים וחוטף את אייבל מתוך כוונה להשתמש בו כקלף מיקוח עבור כניסתו לארצות הברית.
אייבל מוחזר לג'קס לאחר שקלן אשבי מחליף את עצמו תמורת התינוק.
מאחר שמרבית חברי סאם קרואו נמצאים בבלפסט, היחידים שנותרו בצ'ארמינג הם טיג, פייני וקוזיק.
ג'ייקוב הייל הבן משתמש בטקטיקות הפחדה ואיומים כדי להמשיך בפיתוח עירוני בצ'ארמינג.
סלזר חוטף את טארה ואת מרגרט בדרכן למרפאת ההפלות.
הוא אומר לפייני שימסור אותן אם סאם קרואו יהרגו את אלברז וימסרו לידיו 250 אלף דולר.
תחת השפעתו של ג'ייקוב הייל הבן, השריפים של מחוז חואקין עומדים להשתלט על משטרת צ'ארמינג.
טארה תוקפת את חברתו של סלזר ועורכת משא ומתן לשחרורה של מרגרט.
מאוחר יותר, חברתו של סלזר מתה.
בעוד השימוע על אחזקת הנשק מתקרב, סאם קרואו חוזרים לצ'ארמינג ומחפשים אחר טארה.
ג'מה מאיימת לחשוף את הירצחו של אדמונד בידי סטול אם זו האחרונה לא תסיים את עסקיה עם ג'קס.
סלזר לוקח את ג'ייקוב הייל הבן כבן ערובה יחד עם טארה.
אנסר מדגיש בפני חברי המועדון את החשיבות שבלכידתו של סלזר כדי להפליל את הייל ולהציל את משטרת צ'ארמינג, אולם במהלך עימות חזיתי, ג'קס הורג את סלזר.
בתוך כל התוהו ובוהו, סטול יורה בשותפה שלה טיילר כדי להגן על השקר שלה.
עכשיו שג'ימי או' נמצא בארצות הברית, הוא מחפש את עזרתה של המאפיה הרוסית כדי להימלט לאמריקה הדרומית.
סטול משקרת לחקירות פנים ואומרת שהסוכנת טיילר היא זו שהרגה את אדמונד והפלילה את ג'מה, ובכך מנקה את ג'מה מכל חשד.
ג'קס וסאם קרואו נפגשים עם הרוסים ומשלמים שני מיליון דולר עבור מסירתו של ג'ימי או', אף על פי שחלק גדול מהכסף מזויף.
ג'קס אומר לסטול את מקום עסקת החליפין כדי שהיא תתערב ותעצור את ג'ימי, אך זה האחרון מועבר למיקום אחר בטרם היא תוכל לעשות זאת.
ג'קס מבטיח לה שהם יעבירו לה אותו אם היא תפחית את זמנם בכלא, והיא מסכימה.
סטול מגיעה למועדון כדי לעצור את ג'ימי, וכאשר קליי שואל אותה כיצד ידעה את מיקומו, היא מציינת שג'קס הוא מלשין.
הדבר מכעיס את חברי המועדון, שקוראים לו "איש מת".
סאם קרואו נלקחים למעצר במסחרית של ה-ATF, וג'קס יושב מבודד מכל השאר.
בעוד סטול מעבירה את ג'ימי למעצר, אנסר עוצר אותה בצידי הדרך.
הוא מזהיר אותה מפני איום של המחתרת האירית בהמשך הדרך.
יתר הסוכנים ממשיכים לחקור זאת, והיא נותרת לבד עם ג'ימי ואנסר.
מעט לאחר מכן, פייני, צ'יבס, אופי וקוזיק מגיעים.
צ'יבס מעניק לג'ימי חיוך גלאזגו והורג אותו.
אופי הורג את סטול באותה דרך בה נהרגה דונה, לאחר שהזכיר לה כי היא אחראית למותה.
ההוכחות לעסקיו של ג'קס עם סטול מושמדות, מה שמותיר את חברי המועדון עם המסמכים המבטיחים את הפחתת עונשם בכלא.
זירת הפשע מבוימת כאילו המחתרת האירית אחראית לכך.
במסחרית המובילה אותם, ג'קס לומד על הירצחם של סטול וג'ימי, כאשר חניכי המועדון רוכבים לצד המסחרית וצופרים להם בקוד מורס.
הוא ושאר חברי המועדון מחייכים, ומתברר כי הם ידעו כל אותה עת על תוכניתו של ג'קס.
בינתיים, טארה מוצאת את המכתבים שמורין השאירה לג'קס בתיק שלו וקוראת אותם.
במכתבים אלו, ג'ון טלר מיידע את מורין בדבר התקרבותם של ג'מה וקליי ופחדו כי השניים ירצחו אותו.
העונה מסתיימת כאשר ג'קס דוחה מעליו את חזונו של אביו ומאמץ את דרכו של קליי.
ילדי האנרכיה משוחררים מהכלא לאחר 14 חודשי מאסר.
הם מתקבלים חזרה בידי סגן איליי רוזוולט, השריף החדש של צ'ארמינג, שהגיע ממשרד השריף בסן חואקין.
הוא אוסר על חברים שמשוחררים בערבות ללבוש את מדי המועדון בתוך תחום השיפוט שלו, ומצהיר עליהם כמשויכים לכנופיה.
למורת רוחו של קליי, הם גם מגלים שג'ייקוב הייל החל להכשיר קרקע לבנייתו של מיזם מגורים בשם "צ'ארמינג הייטס".
התובע הכללי לינקולן פוטר מבקש את עזרתו של רוזוולט בבניית תיק פשע מאורגן נגד סאם קרואו.
בערב חתונתו של אופי, ג'קס מציע נישואים לטארה, שמסכימה כאשר ג'קס אומר שהוא מתכוון לעזוב את המועדון.
סאם קרואו מתכוונים לערוך עסקת נשק עם הרוסים, ולהשתמש במסווה חתונתו של אופי כדרך להתחמק מרשויות החוק.
כפעולת תגמול על תקיפתו של ג'קס בכלא, סאם קרואו בוגדים ברוסים והורגים את חלקם - כולל את הסוכן הסמוי שעובד עם פוטר.
לאחר שג'מה מוצאת מכתבים ממורין בחפציה של טארה, היא מבררת עם קליי את עניין נאמנותם של טארה וג'קס למועדון.
בסופו של דבר, היא שואלת את טארה על המכתבים, אך טארה מכחישה כל ידע עליהם.
ג'קס וקליי נפגשים עם אלברז ועם חבר קרטל גלינדו רומרו "רומיאו" פראדה (דני טרחו) כדי לדון בהברחת נשק.
להפתעתו של ג'קס, קליי מוכן להעביר קוקאין עבור הקרטל בתמורה לכסף והגנה מהרוסים.
ג'קס מבין שקליי לוקח סיכונים כדי שיהיה לו מספיק כסף כשיעזוב את המועדון ויפרוש.
הוא עורך עסקה פרטית עם קליי ומסכים להעברת הסמים, בתנאי שיעזוב את המועדון יחד עם קליי, ואופי יהפוך לנשיא.
יתר חברי המועדון חלוקים בדעותיהם לגבי העברת הסמים.
לאחר דיון מעמיק, ההצעה עוברת ברוב של 6 ל-5, והדבר יוצר פילוג בין חברי המועדון.
בעוד סאם קרואו מבצעים את משלוח הנשק הראשון עבור הקרטל, דלקת הפרקים של קליי מחמירה.
ג'מה מזהירה את פייני בנוגע לחקירת העבר יחד עם טארה.
פוטר ממשיך לעורר צרות במועדון, ומודיע לאוטו שבובי קיים יחסים עם לואן לפני מותה.
החיפוש אחר המכתבים ממשיך, ונודע כי קליי הורה להרוג את ג'ון טלר כדי לעצור אותו מלהפסיק את הסחר בנשק עם האירים.
אנסר וג'מה גם הם שותפים לפשע, וזאת מאחר שידעו עליו או שטייחו את עניין ה"תאונה".
כדי להשיג ממנו שיתוף פעולה, רוזוולט חושף בפני ג'וס שאביו הביולוגי הוא אפרו-אמריקאי.
ג'וס חושש שאם האמת הזו תצא לאור, הוא עלול להיזרק מהמועדון.
הפרנויה שלו בנוגע למקורותיו האפרו-אמריקנים גדלה עד לנקודה בה הוא יוצר קשר עם רוזוולט, שמבהיר לו כי יש צורך בדוגמית מהקוקאין אם ג'וס חושש לחייו ורוצה הגנה.
ג'וס משיג בחשאי לבנה אחת של קוקאין, אך נרדם בטרם יצליח לאסוף דוגמית ולהחזיר את הלבנה ולכן הוא חייב להסתיר אותה לפני שיתגלה.
המועדון מגלה אודות הקוקאין החסר, מה שגורם לקונפליקט פנימי בין סאם קרואו לבני המאיה, ומאלץ אותם לבחון את חבריהם ולראות אם הם גנבו את הלבנה.
פיל וראט-בוי, שניים מחניכי סאם קרואו, נופלים תחת החשד ונאלצים לשחק רולטה רוסית כדי לבחון את נאמנותם.
ג'וס מרגיש אשם שהחניכים סובלים בגלל טעותו, מנסה להחזיר את הלבנה שגנב, אך מיילס תופס אותו.
כשמיילס מנסה לקחת אותו חזרה למחסן ולחשוף את דבר הגנבה, השניים נאבקים וג'וס יורה במיילס מטווח אפס ומפליל אותו בגנבת הסמים.
רומיאו מגיע למחסן ומאמת את העברת הסמים.
קליי מבקש מרומיאו לעזור להרוג את טארה כדי לשמור בסוד על רצח ג'ון טלר, באומרו לו שלדוקטור יש מידע שיכול לסכן את עסקיהם.
חברי המועדון מגיעים לאחת ממעבדות הסמים של אלברז כדי להשגיח על הפעילות, אך נתקלים למארב בו נהרגים מספר מבני המאיה ואלברז נפצע.
ג'קס רודף אחריהם ומגלה שמדובר בקרטל לובוס סונורה, יריביו של קרטל גלינדו.
האלימות הגואה והידיעה שהפכו לחיילים במלחמה בין שני קרטלי סמים גורמים לחברי סאם קרואו לשקול מחדש את העסקה, במיוחד בובי, שקורא להצבעה חדשה לגבי החלפת הנשיא מאחר שקליי מעמיד אותם בסכנה.
באותו לילה, ג'וס מנסה להתאבד על ידי תלייה, אך ענף העץ נשבר והוא נכשל.
למחרת בהצבעה, קליי וטיג מצביעים נגד בובי, אולם ההצבעה מופרעת על ידי תקיפתם של הלובוס סונורה על המועדון.
הם מצליחים לתפוס אחד מהתוקפים, ותחת השפעת סם אמת הוא מגלה להם שיש בוגד בקרב בני המאיה.
סאם קרואו מתכננים להשתמש בבוגד כדי לשלוח מידע כוזב ללובוס סונורה ולפתות אותם למארב.
כשהתוכנית נכשלת, חברי המועדון מוצאים משאית ובתוכה גופות ערופות ראש של בני המאיה ושל ארמנדו, נשיא סאם טאז, מועדון ילדי האנרכיה בטוסון, אריזונה.
גילוי זה רק מוסיף למתחים לגבי עסקת הסמים.
ג'קס מתעמת עם פייני בנוגע ליחסיו עם קליי, ומאשר פעם נוספת שלא ילך בדרכי אביו.
קליי מרגיש מאוים בידי פייני, לאחר שזה האחרון מבקש להראות את המכתבים למועדון.
הוא מגיע לבקתה של פייני ודורש את המכתבים.
כשפייני מסרב, נדמה שקליי פונה לעזוב, אך הוא פורץ את הדלת ויורה בפייני ברובה הציד שלו.
בניסיון להפליל את לובוס סונורה ברצח, קליי צובע בדמו של פייני את ראשי התיבות LS על תמונתם של תשעת המייסדים.
המועדון מקבל מידע מקרטל גלינדו שמציע שהתשיעיות עובדים יחד עם הלובוס סונורה.
קליי מארגן מפגש בין המלכים האירים לבין גלינדו לצורך השגתם של כלי נשק חזקים יותר.
המועדון מחליט לארגן פגישה עם לארוי מהתשיעיות.
קרטל גלינדו מופיע והם משתמשים בלארוי כדי לפתות את הלובוס סונורה למלכודת.
התוכנית נכשלת מכיוון שהלובוס סונורה מצוידים בכלי נשק רבי עוצמה ונמלטים.
יד ימינו של רומיאו, לואיס, נותן לקליי טלפון חד פעמי עם איש הקשר שלו כדי להרוג את טארה, אך ג'מה משכנעת את קליי שלא לעשות זאת ואנסר מתכנן להשתמש באשמה שקליי הטפיל על לובוס סונורה לצורך תוכנית חדשה.
ג'מה מדברת עם טארה על המכתבים, וטארה אומרת לה שהם יקברו את ג'קס עמוק יותר בתוך המועדון רק מתוך רגשות אשם, ולכן היא לא תראה לו אותם.
הסוכן פורטר גורם לאוטו להאמין שבובי הרג את לואן, ואז נפגש עם ג'וס, ואומר שיש לו מספיק ראיות כדי לשים את כל המועדון בכלא, אבל הוא מקווה שג'וס יעזור להם להפיל את המחתרת האירית.
ג'מה מספרת לקליי על שיחתה עם טארה ושג'קס לא יידע על המכתבים, אבל קליי מחליט בכל זאת לחייג בטלפון שהוא קיבל מהקרטל ומסדר התנקשות בטארה.
למחרת, הוא לוקח כסף מהחסכונות האישיים שבכספת האישית שלו כדי לשלם למתנקשים, אבל אינו מודע לכך שג'קס מלווה אותה יחד עם הבנים לאורגון, שם טארה קיבלה הצעה להשתתף בכנס רפואה.
כשהוא לומד זאת, הוא מנסה נואשות לבטל את ההתנקשות אך נכשל.
טארה כמעט ונחטפת על ידי המתנקשים ונפגעת קשות בידה הימנית, אך ג'קס מחלץ אותה מידי החוטפים.
קליי פוגש את רומיאו ומנסה לבטל את ההתנקשות, אך רומיאו משוכנע שעדיף לטארה למות, וקליי מסכים עמו.
לאחר שג'קס מוודה שטארה בטוחה בבית החולים, הוא מודיע לאופי שהוא עוזב את המועדון.
ג'מה נחרדת לגלות שקליי ניסה להביא למותה של טארה, ומתעמתת איתו.
השניים נכנסים לעימות פיזי, וקליי מכה אותה קשות.
אנסר מנסה לעזור לה, אך היא מציינת בפניו שלא מגיעה לקליי כפרה והוא "ימות בידי אחד מהילדים".
המועדון נפגש עם קרטל גלינדו למלחמה על הלובוס סונורה.
הם אורבים לשלושה מחברי הקרטל ומגלים את מיקומם.
קרב יריות מתפתח בין שני הצדדים בשדה מוקשים, וקוזיק נהרג מאחד מהם.
סאם קרואו הורגים את חברי הלובוס סונורה הנותרים בעזרת משגרי טילים.
אשתו לשעבר של ג'קס, ונדי, חוזרת לצ'ארמינג ממכון הגמילה ודורשת לראות את אייבל.
אוטו מחליט לעשות עסקה עם הסוכן פוטר ולבגוד במועדון.
המועדון מגלה מאוסוולד שג'ייקוב הייל ערך עסקה עם משקיעים מיפן, וכן מגלה שג'ורג'י קארוזו הרג את לואן, ובובי הורג אותו כנקמה.
טיג נגעל ממה שקליי עשה לג'מה, ומתפטר מתפקידו כיד ימינו.
אופי מגיע לבקתה של אביו ומגלה את גופתו של פייני.
אנסר עוקב אחריו לשם וחושף בפני אופי את האמת, מה שמטריף את דעתו של אופי.
פגישה נערכת בין ילדי האנרכיה לבין המלכים האירים.
המחתרת האירית מביעה חוסר התלהבות מהחלטתו של ג'קס להשתמש במטולי הרימונים בקרב עם כנופיית לובוס סונורה.
בסופו של דבר הם מסכימים לשקול את המשך מכירת כלי הנשק, בתנאי שהמועדון יספק להם שירות מקומי.
בינתיים, רומיאו וקליי נפגשים כדי לדון על אמינותם של האירים אם יעשה שימוש בכלי הנשק מצפון לגבול, בקנדה.
בובי מתכוון לספר לאוטו כי הם טיפלו ברוצח של לואן, אך במקום זאת הוא מובל למעצר.
אנסר דואג לשריפת גופתו של פייני בידי הקברן המקומי.
קליי מבקר את טארה בבית החולים ומגלה לה שהוא יודע על המכתבים.
הוא מציע לה עסקת חליפין שתאפשר לה, לג'קס ולמשפחתה לעזוב את צ'ארמינג, אך גם מאיים עליה אם היא לא תעשה זאת.
בדרכו החוצה, קליי פוגש בג'מה, שמודיעה לו שאופי יודע על מות אביו וכי הוא מתכוון להתנקם בקליי.
היא מסיימת את המפגש ביניהם בנשיקה על הלחי, ברומזה כי היא נפרדת ממנו לשלום.
ג'קס נפגש עם אופי, ומגלה שפייני נהרג על ידי קליי.
הוא מנסה לעצור את אופי, אבל אופי מצליח להגיע למועדון לפניו ומתכוון לירות בקליי.
ג'קס מסתער לחדר, אבל אופי לא מקשיב לבקשותיו להוריד את האקדח שלו ויורה בקליי.
קליי מצליח לשרוד, וג'קס דורש מאופי להתחבא בבקתה, בעוד הוא ואנסר מחליטים להפליל את ה"תשיעיות" בניסיון הרצח של קליי.
טיג מאשים את עצמו על כך שלא היה שם עבור קליי, ומחליט לנקום בלארוי, מנהיג ה"תשיעיות".
בניסיון לדרוס את לארוי, הוא הורג בטעות את בת זוגו של לארוי, בתו של גנגסטר אכזרי בשם דיימון פופ.
אף על פי שקליי נמצא בתרדמת, המועדון מחליט לעשות את העסקה עם המחתרת האירית והקרטל, וג'קס מתחיל לחשוד שמשהו אינו כשורה כשבובי וג'וס נעלמים.
ג'מה מצליחה לשכנע את טארה לתת לה את המכתבים של ג'ון, כדי שקליי לא ינסה שוב להרוג את טארה.
היא שורפת את הדפים שמפלילים אותה ואת אנסר, ומחליטה להראות את השאר לג'קס, ובכך חושפת בפניו שקליי הרג את אביו, את פייני וניסה להרוג את טארה.
ג'מה מנסה לגרום לג'קס להרוג את קליי ולתפוס את מקומו בתור המנהיג של המועדון.
טארה מגיעה למקום, וחושפת שהיא הפילה את ג'מה בפח וידעה שג'מה תראה את המכתבים לג'קס.
טארה נותנת לג'קס מזרק עם רעל שיגרום לקליי לטבוע בדמו שלו, מוות שיראה כמוות טבעי ולא כרצח.
היא אומרת לג'מה שהיא וג'קס עוזבים את צ'ארמינג.
פוטר מתכונן לעצור את המועדון, המחתרת האירית והקרטל ברגע שהפגישה שלהם תתקיים, ולכן מביא עשרות סוכנים נוספים ואת שריף רוזוולט.
אבל לפני שהם מספיקים להתכונן למעצר, רומיאו פראדה ולואיס טורז מגיעים למקום וחושפים שהם סוכנים עבור ה-CIA, שמשתמשים בקרטל כדי להבטיח את שלומה של ארצות הברית.
הפגישה מתרחשת, אבל המלכים האירים אומרים שהם לא סומכים על ג'קס ויעשו את העסקה רק מול קליי.
רומיאו ולואיס אומרים לג'קס שהם צריכים שהמועדון ימשיך לסחור בסמים ובנשק, וגם לעשות את העסקה עם האירים, אחרת הם ייתנו לפוטר לעצור את המועדון.
השניים אומרים שכאשר קליי ביקש מהם להרוג את טארה, הם התכוונו לקחת אותה למקום מסתור.
לפיהם, על קליי להישאר בחיים כדי שהעסקה עם המחתרת האירית תצא לפועל.
הם גם מספרים לג'קס שאוטו בגד במועדון, ומבטיחים שינסו להוציא את בובי מהכלא.
ג'קס נפגש עם קליי בבית החולים ומתכוון להרוג אותו, אבל לבסוף אומר לקליי שהעסקה עם המחתרת האירית מונעת ממנו לעשות זאת.
הוא מחייב את קליי לפרוש מהמועדון באיומי סכין, וג'קס יהפוך למנהיג החדש.
פוטר מרחם על ג'וס ומחליט לשחרר אותו מהמעצר, ושריף רוזוולט מבטיח לג'וס שאיש לא ידע את האמת עליו.
לאחר מכן, פוטר מתפרץ לפגישה עם ג'ייקוב הייל ומחזיקי המניות של צ'ארמינג וחושף בפניהם שהייל ערך עסקה עם ארגון יפני שתומך בפדופיליה, מה שמחבל בעסקים של הייל.
ג'קס נפגש עם אופי ומבקש ממנו להיות יד ימינו.
הוא אומר לו שאסור לו להרוג את קליי, אך לא חושף את האמת לגבי ה-CIA.
לאחר מכן, ג'קס מבקש סליחה מטארה על כך שהוא אינו יכול לעזוב, אבל לה הוא מספר את האמת לגבי הקרטל וה-CIA, ואומר שהוא לא יכול לחיות עם העובדה שהמעשים שלו יהרגו את המועדון שאביו בנה.
ג'קס מגיע למועדון ותופס את מקומו של קליי.
הוא מקדם את צ'יבס להיות אחד החברים הבכירים במועדון.
ג'קס, צ'יבס, טיג, ג'וס והאפי מתחילים בפגישה, וג'קס מקווה שאופי יגיע גם הוא, אבל הוא לא מגיע.
טארה מגיעה לפגישה ואומרת לג'קס שהיא נשארת בצ'ארמינג והיא לא עוזבת אותו.
ג'מה מגיעה גם היא, ורואה שטארה עומדת מאחורי ג'קס, שיושב בכיסא מנהיג המועדון, ונזכרת בתמונה ישנה, בה היא עצמה עמדה בדיוק איפה שטארה עומדת, כשהיא תומכת בג'ון טלר, מנהיג המועדון.
ג'מה מבינה שכעת ג'קס וטארה הם המלך והמלכה החדשים של המועדון.
בעקבות מותה של ורוניקה פופ, חברתו של לארוי ויין, "התשיעיות" מתקיפים את סאם קרואו ואורבים למשלוח נשק.
העימות המתמשך בין שני המועדונים, בנוסף לסדרת פריצות לבתים שקשורים לחברי המועדון, מאלצים את ג'קס להפגש עם דיימון פופ.
בובי משוחרר ממאסר בידי רומיאו והופך לסגן נשיא המועדון, בעוד שלושה נוודים מתקבלים לסאם קרואו.
פופ פוקד על "התשיעיות" להדוף כל מתקפה של סאם קרואו, משום שהדבר יגרום להתערבותה של המשטרה, ופופ אינו מוכן שזה ייקשר אותו אליו.
כדי לנתק כל קשר עם "התשיעיות" הוא הורג את מנהיג המועדון, לארוי, ומשחית את גופתו.
הוא מארגן פגישה בין התשיעיות לבין סאם קרואו ומפגין את כוחו למרחוק כאשר פוקד על הריגתו של המנהיג החדש.
פופ לוכד את טיג ומאלץ אותו לצפות כאשר הוא שורף את בתו בעודה בחיים.
באותו לילה, אנסר נופל קורבן לפריצה ביתית, ופופ שוכר עדי ראייה כוזבים על מנת לעצור את ג'קס, צ'יבס וטיג באשמת רצח שוטר וחבר "התשיעיות".
סאם קרואו מקבלים מקלט זמני ב"דיוסה אינטרנשיונל", בית בושת המנוהל בידי נרו פאדילה, החבר החדש של ג'מה.
המועדון מרוויח זמן על מנת להבטיח הגנה מידיו של רומיאו.
ג'קס מפתח קשרי ידידות עם נרו, ולפני שנשלח למאסר מתחתן עם טארה בטקס פרטי וצנוע.
קליי מבקש מאופי להגן על ג'קס בזמן שהותם בכלא, ולכן אופי גורם למאסרו כדי להישאר קרוב אליהם.
בכלא מתברר שפופ מחזיק את הסוהרים בכיסו.
הוא מודיע לג'קס שטיג צריך להישאר בכלא למשך כל חייו בעקבות מה שעשה לבתו, ובנוסף על אחד מהילדים למות בכלא.
בנקודה זו, ג'קס אומר לאופי את האמת על קליי.
במפנה עלילתי לא צפוי, אופי מקריב את חייו למען חבריו ונרצח בכלא.
ג'קס מוכה יגון על אובדן חבר ילדותו ומארגן פגישה עם פופ כדי לבדוק את נושא הפריצות לבתים וכדי לשחרר את טיג מהכלא.
ג'קס משחרר את טיג מהכלא וגורם לו להבטיח לעולם לא להצביע נגדו בהחלטות המועדון.
בין ג'מה לטארה מתפתח קרע עמוק ביחסים.
טארה מסרבת לאפשר לה לשלוט במשפחתה, דבר שזוכה לתמיכתו של ג'קס, במיוחד אחרי הירצחו של אופי.
ג'קס גם דורש מנרו לסיים את מערכת יחסיו עם ג'מה.
נרו מנסה להשלים בין ג'מה לג'קס, שנותן לה את ההזדמנות לשמור על ילדיו, אייבל ותומאס.
אולם, ג'מה מעורבת בתאונת דרכים בשל היותה מסוממת, ושני הילדים כמעט ונהרגים.
הפריצות לבתים ממשיכות, ואשתו ההרה של שריף רוזוולט נהרגת בטעות.
הפולשים מתגלים כחברי המועדון החדשים, הנוודים, שנשכרו בידי קליי כדי ללחוץ על ג'קס לרדת מתפקידו כנשיא המועדון.
בידיעה כי הנוודים יכולים לקשר אותו אליהם, קליי בוגד בהם וגורם לשניים מהם להיהרג בקרוואן של אנסר.
השורד היחיד, פרנקי דיאמונדס, שוכר שחורים שיתקפו את ג'קס בלילה בו ג'מה עשתה את התאונה.
קליי משקר ואומר כי הייתה זו קבוצה שהורידה את ג'מה מהכביש.
ג'קס הורג את התוקפים ומגלה שפרנקי לקח את נרו ואת ליילה כבני ערובה והתוודה על מעורבותו של קליי.
פרנקי נמלט עם צ'יבס ועם כספו של נרו.
לאחר שג'קס לומד את האמת מנרו על התאונה של ג'מה, טארה אוסרת עליה להתקרב לילדים.
אולם, ג'קס רואה בכך הזדמנות ועורך עסקה עם ג'מה - אם היא תהיה לצד קליי ותגלה את מעורבותו בפריצות, תהיה לה שוב גישה לילדים.
ג'קס עורך עסקאות עם ג'ייקוב הייל ועם דיימון פופ כדי להבטיח את המשך פיתוחו של מיזם "צ'ארמינג הייטס", ובצורה זו מבטיח למועדון בלעדיות בעבודת הפיתוח.
פופ מסכים, אבל דורש מג'קס שיעביר לו את טיג כדי שיוציאו להורג לאחר שמילא את תפקידו.
חברי סאם קרואו יוצאים בעקבות האסירים אשר רצחו את אופי.
ג'וס מגלה לקליי את האמת אודות הבגידה שלו וחוק הפשע המאורגן.
גם ג'קס לומד את האמת הזו מפיו של רוזוולט, והשניים מדברים עם ג'וס, שמתוודה על הכל וגם מספר שפרנקי גילה לו כי קליי אחראי לפריצות הבתים.
ג'קס עורך עסקה עם ג'וס שאם הוא מוצא מסמכים המוכיחים את מעורבותו של קליי, ג'קס לא יחשוף את בגידתו של ג'וס לחברי המועדון והוא יישאר חבר.
טארה מנסה לבקר את אוטו מספר פעמים במטרה לגרום לו לחזור בו מהצהרתו ולבטל את תיק הפשע המאורגן שרומיאו ארגן נגד סאם קרואו.
אוטו עושה זאת, אך גם רוצח אחות בעזרת צלב שהיה שייך ללואן וטארה הביאה אותו, מה שהופך את טארה לשותפה לפשע.
קליי מגלה על תיק הפשע המאורגן ומנסה לסגור עסקה עם רומיאו.
הוא מזהיר את רומיאו שג'קס ינסה להרוס את יכולת המינוף שלהם.